Oruganikyo 84: Maraika Abungira Malyamu
OMUKAZI onu arukuzooka kurungi nuwe Malyamu. Mukazi Muisareri arukwikara mu rubuga rwa Nazalesi. Ruhanga nakimanya ngu muntu murungi muno. Nikyo atwekiire maraika we Gabiryeri aije abaze nawe. Omanyire Gabiryeri eki yaizire kumugambira? Katurole.
Gabiryeri amugamba ati: ‘Mirembe iwe anyakuhairwe muno omugisa, Yahwe ali naiwe.’ Malyamu akaba atakarorahoga omuntu onu. Akahunirra habwokuba tarayetegerize maraika eki arukumanyisa. Baitu ahonaho yamugamba atekanane.
Yamugamba: ‘Otatiina Malyamu, oboine embabazi hali Yahwe nikyo arukwija kukukorra ekintu ekyamahano. Oija kutunga omwana. Oyine kumweta Yesu.’
Gabiryeri ayeyongera kusoborra: ‘Aliba mukuru kandi alyetwa omwana wa Ruhanga anyakuli Haiguru Muno. Yahwe alimufora omukama, nkoku Daudi akaba ali. Baitu Yesu aliba Mukama ebiro byona, kandi obukama bwe tibulihwaho!’
Malyamu amukaguza ati: ‘Ebi byona birisoboka bita? Tinswirwe. Tindikwikara n’omusaija, hati nsobora nta kutunga omwana?’
Gabiryeri amugarukamu ati: ‘Amaani ga Ruhanga galikwizira, n’ahabwekyo omwana alyetwa Mwana wa Ruhanga.’ Ayeyongera agamba Malyamu ati: ‘Ijuka Erisabesi mwene wanyu. Abantu bakagamba nti akuzire muno tasobora kuzaara baana. Baitu mu bwangu aija kutunga omwana w’obwojo. Nahabwekyo norora, tiharoho Ruhanga ekyatasobora kukora.’
Ahonaho Malyamu agamba ati: ‘Ndi muzaana wa Yahwe; kibe hali nyowe nkoku ogambire.’ Hanyuma, maraika agenda.
Malyamu ayanguha kugenda kubungira Erisabesi. Erisabesi obuyahuliire iraka lya Malyamu, omwana munda ya Erisabesi agurukaguruka n’okusemererwa. Erisabesi aijuzibwa omwoyo gwa Ruhanga, kandi agambira Malyamu ati: ‘Ohairwe omugisa omuli abakazi.’ Malyamu aikara na Erisabesi okumara nk’emyezi esatu, hanyuma agaruka owabu Nazalesi.
Malyamu ali haihi okuswerwa omusaija arukwetwa Yusufu. Baitu Yusufu obu yakyetegerize nti Malyamu nagenda kuzaara, atekereza nti tikihikire okumuswera. Nukwo maraika wa Ruhanga kumugambira ati: ‘Otatiina okutwara mukazi wawe Malyamu habwokuba Ruhanga nuwe omuhaire omwana.’ Kale Yusufu atahya Malyamu kandi balindirra Yesu okuzaarwa.
Luka 1:26-56; Matayo 1:18-25.
Ebikaguzo
- Omukazi ogu ow’omu kisisani nuwe oha?
- Gabiryeri akagambira ki Malyamu?
- Gabiryeri akasoborra ata Malyamu nk’oku aratunga omwana n’obukiraaba akaba atakatungaga musaija wena?
- Kiki ekyabaireho Malyamu obyabungire omunyabuzale we Erisabesi?
- Yusufu akatekereza ki obu yakimanyire ngu Malyamu nagenda kutunga omwana, baitu habwaki yahindwire entekereza ye?
Ebikaguzo ebindi
- Soma Luka 1:26-56.
Luka 1:35 nirwoleka ki ekikukwata ha kutahikirra kwoona okukaba kuli mu Malyamu obu Ruhanga yahindwire obwomezi bw’omwana we kuruga mu nsi ey’eby’omwoyo? (Hag. 2:11-13; Yoh. 6:69; Baheb. 7:26; 10:5)
Yesu akatunga ata ekitiinisa n’obu akaba atakazairwe? (Luk. 1:41-43)
Kyokurorraho ki ekirungi Malyamu eki yateriireho Abakristayo abatunga emigisa y’obuheereza obwembaganiza? (Luk. 1:38, 46-49; 17:10; Nfu. 11:2)
- Soma Matayo 1:18-25.
Yesu nobu araaba tarayeserwe Imanueri, ebyo ebi yaakozire bikahikiriza bita amakuru g’ibara linu? (Mat. 1:22, 23; Yoh. 14:8-10; Baheb. 1:1-3)
lug_Latn run_Latn lug_Latn lug_Latn lug_Latn kin_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn lug_Latn lug_Latn lug_Latn run_Latn kam_Latn lug_Latn lug_Latn lug_Latn lug_Latn run_Latn